**Amintirea de ieri**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amintirea de ieri

Povestea noastră, iubiți menestreli,

este o poveste banală,

ea s-a născut dintr-o amintire de ieri

și-o rătăcire a timpului, goală.

A început să fie scrisă de mult,

într-o vreme când frunzele cad,

de un băiețel timid și tăcut

și de-o fetiță frumoasă cu priviri de smarald!

Povestea lui lângă povestea ei pe o coală albastră,

ce-au devenit, iubiți menestreli,

povestea asta a noastră,

din amintirea aceea de ieri!

Și uneori, când în vremea de-afară frunzele cad,

ne amintim de atunci, de demult,

ea are acum aceleași priviri de smarald,

doar eu nu mai sunt nici timid, nici tăcut!